text: Sterki verjuparturin ávirkar álopspartin, og nú byrjar at síggja sera væl út hjá TB.
text: #000000
text: Heilt móti gongdini av spælinum, vóru tað toftamenn, sum fyrstir fingu hol á málskjótingina. TB hevði trýst nakrar minuttir, heilt frammi, og so vann B68 bóltin, tá umleið hálvur tími var spældur. Kvikliga spældu teir ein langan bólt fram til Kristian Anton Andreasen, sum stóð púra leysur úti á høgra vongi. Rangstøðufellan hjá TB kiksaði fullkomuliga, og so var lag á manni hjá Kristiani Anton at seta kós móti málinum. Komin inn um brotsteigin, og málverjin kom út móti, smekkaði toftamaðurin til, og so stóð brádliga 1-0 til gestirnir. Hetta sá tó bert út til at tendra TB leikararnir enn meira, tí teir løgdu bara enn meira fyri í álopspartinum, og bert fýra minuttir seinni eydnaðist okkara at javna.
text: #000002
text: Igor Grkajac slóg veruliga til leygardagin, tá hann við tveimum málum, eitt hvørju meðna steðgin, tryggjaði TB sigurin móti B68
text: #000003
text: Ig0r Grkajac var undan kappingini keyptur til at skjóta okkum nøkur týdningarmikil mál. Hetta hevði undan B68 dystinum, ikki eydnast, og tí var eitt ávíst trýst á leikaranum leygardagin. Hetta trýstið tóktist tó ikki at nerva hann, tí fyrst skoraði hann til 1-1 í 34. minutti, men hann var ikki liðugur har.
  Í 34. minutti vann Igor seg fram um markørin, har hann við einum snildum skallara fekk lumpað málverjan, og verjuleikaran, ið dekkaði handaru stong. Bólturin smeyg sær inn um málstrikuna, og so kundi serbin fegnast um sítt fyrsta mál í føroyskum fótbólti. At hann fekk gult kort fyri fagnaðin, vísur bara, hvussu glaður hann bleiv, og hetta setti veruliga TB í gongd. Lítla løtu seinni, mátti Hans Jørgensen vísa síni bestu málmanskynstur, fyri at halda skoti frá Igor uttanfyri B68 málið. Trýstið var stórt, men málverjin megnaði at halda TB burtur frá leiðslumálinum. Hálvleikstøðan var tí 1-1.
text: #000004
text: Tað skuldu ikki ganga nógvir minuttir inn í seinna hálvleik, áðrenn vandamikli serbin aftur var á blettinum. Hesaferð var tað ein verjuvilla hjá toftamonnum, sum Dan Mortensen var tann fyrsti at leggja merki til. Hann lobbaði ein bleytan bólt upp um verjuna, har Igor stóð rættuliga leysur. Við málverjanum stormandi móti sær, sneiddi serbin sær hegnisliga til vinstru, og legði síðani bóltin í tóma málið, so at aldursforsetin legði seg á odda 2-1. Áskoðarar, leikarar, ja øll hálsfevndust og róptu og geylaðu av berari frøi. Tað er ikki frítt, at man fekk kensluna av teimum góðu gomlu døgunum, tá TB vann alt, ið vinnast kundi. Har var avgjørt pláss til einari øðiligari rúgvu av nostalgi.
text: #000005
text: Gestirnir royndu at flyta miðverjan, Ndende Adama Gueye fram á miðjuna teir síðstu minuttirnar. Men eftir at tað var greitt, at har kundi hann ikki gera so nógv um seg, varð hann fluttur heilt fram í álopið. Har var hann við til at skapa eitt sindur av plássi til vandamikla Christian Høgna Jacobsen. Eisini royndu teir at geva spælitíð til Emmanuel Ukpai, men heldur ikki hesin kundi gera nakað sum helst við krút hamrandi sterka verjumúrin, í skapi av Óla Johannesen og Dmitrije Jankovic. Har var bara einaferð pláss at koma gjøgnum, hjá Christiani Høgna Jacobsen, men ta ferðina var Ivan klárur aftanfyri verjuna, so tann vandin varð eisini hildin burtur.
  Hesin møguleikin var tað tættasta sum B68 kom einum máli afturat, meðan TB vóru sera vandamiklir við skjótum mótálopum. Tríggir heilt stórir møguleikar kundu eins væl endað við einum máli til TB afturat, og serliga var tað møguleikin hjá Rógva Joensen, tá bert ein minuttir írestaði. Verjan hjá TB fangar ein bólt, og sum eitt fok fór Bojan til stroks í vinstru síðu. Niklas Joensen tveitti seg, fyri at forða serbanum, men hann bleiv ov stuttur, og so hevði Bojan alla síðuna at renna í, meðan Rógvi Joensen og Jóhan Dávur Højgaard runnu um kapp móti B68 málinum. Framúr innleggið frá Bojan fann vegin fram til Rógva, sum bert skuldi seta innsíðuna á. Nógva ferðin á bóltinum, útstormandi málverjin og Jóhan Dávur forðaðu tó Rógva í at taka røttu avgerðina, og tí bleiv tað til ein fluktara, sum brast á tvørtræið og út til málspark. Eisini Patrik Johannesen kundi komið á máltalvuna, tá hann fekk ein stóran møguleika móti endanum av dystinum. Møguleikin var meinlíkir støðuni, tá B68 skoraðu sítt mál, men skotið frá Patrik bleiv hinvegin stórbjargað av Hans Jørgensen.
text: #000006
text: Bert 16 ára gamli Poul Ingason skoraði sítt fyrsta Effodeildarmál móti B68, og vit bíða spent eftir, um hann kann endurtaka bragdið. Seinast Poul møtti HB, tá skoraði unglingin eisini
text: #000007
text: Í tíðini, sum dómarin hevði lagt afturat, fekk innskifti Poul Ingason ein møguleika, og hann sveik ikki. Hann fangaði bóltin á miðjum vølli, og við 50 metrum, tveimum verjuleikarum og einum málverja millum seg og B68 málið, setti Poul ferð á. Hann dróg eitt vet til høgru, og so sá man, hvussu stórt talent, hesin 16 ára gamli leikarin í veruleikanum er. Hann spønaði verjuleikararnar niður í beinleiðis spurti, og hetta við bóltinum næstan klistraðum til føturnar. Komin áraka brotsteigarmarkið, hamrar hann bóltin út í handara málhorn, uttan nakran møguleika fyri Hans Jørgensen. Dysturin var ikki meira enn settur í gongd aftur, so floytaði Lars Muller fyri seinastu ferð við Stórá, og TB hevði sostatt vunnið 3-1. Hetta var fyrsta málið hjá Poul í Effodeildini, men hetta verður heilt sikkurt ikki tað seinasta. Hann skoraði eisini móti HB í steypadystinum fyrr í ár.
  Leygardagin koma HB aftur á vitjan, hesaferð í Effodeildini, og nú vita gestirnir í øllum førum av einum manni, sum teir mugu ansa sera væl eftir.
text: #000008